**Inovovaný Školský vzdelávací program**

„Škola pre prax“

30. september 2015

Vzdelávacia oblasť Jazyk a komunikácia

**Učebné osnovy predmetu**

**TVORBA PROJEKTU A PREZENTAČNÉ ZRUČNOSTI 1 (TBZ1)**

**Podmienky, organizácia a rozsah vyučovania predmetu**

* Predmet tvorba projektu a prezentačné zručnosti 1 (TBZ1) je povinný predmet v rozsahu jednej vyučovacej hodiny týždenne v prvom ročníku a v kvinte.
* Vyučuje sa celá trieda, trieda sa nedelí.
* Predmet tvorba projektu a prezentačné zručnosti 1 (TBZ1) je známkovaný.
* Požiadavky na učiteľa: učiteľ strednej školy s 1. atestáciou a ovládaním základov strojopisu.
* Materiálno-technické požiadavky: miestnosť s počítačmi (učebňa CHUP), počítačový program ATF (all ten fingers), kancelársky papier.

**Charakteristika učebných osnov**

Učebné osnovy predmetu tvorba projektu a prezentačné zručnosti 1 (TBZ1) sú pedagogický dokument, ktorý stanovuje očakávaný výkon žiaka a rozsah pojmov, vzťahov a zákonitostí, na ktorých tento výkon má získať. Zároveň umožňujú rozvíjanie kľúčových, no osobitne špecifických (expertných, predmetových) kompetencií žiakov ako špecifickej zložky profilu absolventa školy.

Učebné osnovy pozostávajú z charakteristiky a cieľov predmetu, ktoré sa konkretizujú v štandarde predmetu. Výkonový štandard predstavuje očakávania zručností a výkonu žiakov. Tieto očakávania a výkony môže učiteľ bližšie špecifikovať, konkretizovať a rozvíjať v podobe ďalších učebných cieľov, učebných úloh, otázok či testových položiek s prihliadnutím na aktuálne kognitívne schopnosti žiakov. K vymedzeným výkonom sa priraďuje obsahový štandard, v ktorom je učivo štruktúrované podľa jednotlivých tematických celkov. Obsahový štandard je formálne vymedzený pojmami pri každom tematickom celku. Stanovený učebný obsah môže učiteľ tvorivo modifikovať podľa potrieb a požiadaviek žiakov.

**Charakteristika predmetu**

**Poslanie predmetu**

Predmet tvorba projektu a prezentačné zručnosti 1 (TBZ1) je v Inovovanom Školskom vzdelávacom programe zavedený preto, aby sa výhľadovo zlepšili výsledky žiakov v jednotlivých testovaniach počas stredoškolského štúdia, ale aj v externej časti maturitnej skúšky. Je zároveň predprípravou na predmet tvorba projektu a prezentačné zručnosti 2 (TBZ2) v druhom ročníku a v sexte, ktorého konkrétnym výstupom je vytvorenie projektu stredoškolskej odbornej činnosti. Obsah predmetov na seba plynulo nadväzuje. TBZ1 má naučiť žiakov pracovať s informáciami, vybrať podstatné a dôležité informácie, čítať s porozumením a ovládať desaťprstovú hmatovú metódu – žiak to využije pri tvorbe projektu stredoškolskej odbornej činnosti.

**Kompetencie z predchádzajúceho štúdia**

Kľúčová kompetencia čítať s porozumením vychádza z Inovovaného Štátneho vzdelávacieho programu pre vzdelávaciu oblasť Jazyk a komunikácia – slovenský jazyk a literatúra. V rámci kompetencie čítať s porozumením súvislé aj nesúvislé texty predstavuje textová zložka priestor na analýzu, t. j. priestor na vyvodzovanie, utvrdzovanie jednotlivých pojmov a nadobúdanie predmetových kompetencií. Pri kompetenciách vyjadrovať sa adekvátne komunikačnej situácii – ústne a vyjadrovať sa adekvátne komunikačnej situácii ústne/písomne žiak deklaruje svoje nadobudnuté vedomosti a kompetencie.

Kompetencia čítať s porozumením sa nevzťahuje len na predmet slovenský jazyk a literatúra, ale vychádza z medzipredmetových súvislostí a kompetencií. Týka sa to všetkých vyučovacích predmetov (počnúc dejepisom a končiac matematikou).

Porozumenie textu, najmä učebného, je dôležitou podmienkou „vstupu“ žiaka do učiva. Učenie sa nie je zmysluplné a nie je efektívne, keď v ňom chýba porozumenie. Čítanie s porozumením však nie je len nástrojom osvojovania si učiva, ale aj základom chápania sveta. Bez porozumenia žije človek v nevedomosti, je nesamostatný, možno ním ľahšie manipulovať. Porozumenie textov (jazykových, literárnych, prírodovedných a iných, súvislých i nesúvislých) hrá mimoriadnu úlohu vo vývine žiaka. Keďže text prináša nové informácie, núti ho myslieť, uvažovať, formuje jeho hodnoty a ovplyvňuje postoje k svetu. Porozumenie je prirodzená ľudská činnosť, ktorá je motivovaná tým, že človek koná zmysluplne, že chce poznať význam vecí, situácií, ľudí i seba. Porozumenie textu je interpretácia, je to hľadanie a nachádzanie významu textu, je to vysvetlenie textu pre seba.

Čítanie s porozumením patrí do rečových zručností. To znamená, že žiak má vedieť identifikovať informácie uvedené v texte explicitne. Ďalej má žiak vedieť vyvodiť z textu informácie, ktoré v ňom nie sú priamo uvedené, ale z neho vyplývajú, teda porozumenie vyžaduje uvažovanie, analýzu, porovnávanie, vyvodzovanie, jednoduchú aplikáciu, pričom táto schopnosť súvisí so subjektívnym charakterom porozumenie. Žiak má vedieť interpretovať text a integrovať informácie z neho s predchádzajúcim poznatkami a skúsenosťami. Žiak má vedieť hodnotiť text z hľadiska obsahu. Žiak má hodnotiť text z hľadiska formy, jazykových prostriedkov, útvaru/žánru, štýlu a pod.

Základy strojopisu sú súčasťou tohto vyučovacieho predmetu preto, lebo doba si vyžaduje, aby žiaci vedeli dobre pracovať s textovým editorom. Veľmi často sa od nich vyžaduje tvorba súvislého textu (po formálnej, pravopisnej a štylistickej stránke správneho) napísaného na počítači. Súčasná generácia mládeže pracuje s počítačom veľmi často, stáva sa však, že pracuje veľmi neefektívne. Preto sme pristúpili k rozvoju zručnosti/schopnosti písať na klávesnici všetkými desiatimi prstami (desaťprstovou hmatovou metódou), aby sme im umožnili efektívnejšiu prípravu vyučovanie na našom gymnáziu. Táto zručnosť bude rozvíjaná aj v nasledujúcom školskom roku v predmete tvorba projektu a prezentačná zručnosti 2, kde je výsledkom tvorivého procesu na vyučovaní projekt SOČ v rozsahu dvadsiatich strán. Formálna stránka hodnotenia projektu SOČ tvorí 60 % výslednej známky za odovzdaný projekt.

**Rozvoj všeobecného profilu absolventa**

* má osvojené funkčné znalosti a kompetencie z oblasti prírodných a spoločenských vied, ktoré sú vymedzené vzdelávacími štandardami;
* efektívne komunikuje v materinskom, resp. vo vyučovacom jazyku;
* ovláda a využíva pri svojom vzdelávaní a tvorbe súčasné informačno-komunikačné technológie;
* vie vyhodnotiť a zaujať kritický postoj k informáciám, vrátane masmediálnych informácií.

**Rozvoj individuálneho profilu absolventa**

* má motiváciu a ciele študovať vybraný odbor;
* má základnú výbavu vedomostí, metód a zručností k úspešnému zvládnutiu vysokoškolského štúdia;
* má potrebný základ na samostatnú prípravu na prijímacie skúšky s pomocou dostupnej literatúry;
* vie čítať s porozumením odborný text primeranej náročnosti;
* vie urobiť rešerš, poznámky, oponentúru;
* ovláda základy desaťprstovej hmatovej metódy.

**Ciele predmetu**

* posilňovať schopnosť tvorivo premýšľať o texte a jeho funkciách, jazykovo správne a kultivovane vyjadrovať svoje názory,
* rozvíjať tvorivé zručnosti čitateľské, interpretačné, vyjadrovacie,
* viesť žiakov k schopnosti samostatne sa orientovať v textotvornom procese, vo forme a obsahu textu súvislého i nesúvislého,
* pracovať s textom z akejkoľvek oblasti (od literatúry po matematiku, od dejepisu po informatiku),
* prehĺbiť zručnosti získané na hodinách slovenského jazyka a literatúry,
* získať informácie z prečítaného textu (určiť hlavnú myšlienku alebo tému textu, rozlíšiť základné a vedľajšie informácie),
* aplikovať získané teoretické poznatky na jazykovú prax,
* využívať nové poznatky vo vlastných ústnych a písomných prejavoch na všetkých vyučovacích predmetoch,
* zvládnuť zásady a základy písania na klávesnici všetkými desiatimi prstami (desaťprstovou hmatovou metódou),
* využívať zručnosť písania všetkými desiatimi prstami (desaťprstovou hmatovou metódou) na ostatných vyučovacích predmetoch a v praktickom živote.

Čítanie s porozumením nadväzuje na čitateľskú gramotnosť, a to nasledovne:

* pri najvyššej úrovni čitateľskej gramotnosti má byť čitateľ schopný spracovať také informácie z neznámeho textu, ktoré nie je jednoduché nájsť, musí preukázať detailné porozumenie textu a musí vedieť posúdiť, ktoré informácie z textu sú podstatné,
* takýto čitateľ je schopný kriticky hodnotiť, formulovať hypotézy založené na konkrétnych vedomostiach a reagovať na neočakávané situácie,
* vybrať text na základe znalostí informačných prameňov, podľa komunikačného zámeru a podľa danej situácie,
* nahlas, ticho a opakovane prečítať text,
* vyvodiť explicitné a implicitné informácie z vecného aj umeleckého textu,
* porozumieť významu slov v umeleckých a vecných textoch,
* overiť si význam slova,
* porozumieť štruktúre slova a jeho častiam,
* prerozprávať obsah umeleckého a vecného textu na základe chronologickej alebo logickej postupnosti,
* vyhľadať prvky nadväznosti medzi slovami a skupinami slov, ktoré vyjadrujú významovú a gramatickú súvislosť medzi vetami, odsekmi, časťami výpovedí.

**Prierezové témy**

***Osobnostný a sociálny rozvoj***

Cieľom uplatňovania tejto prierezovej témy je prispieť k tomu, aby (si) žiak:

* porozumel sebe a iným;
* stanovil priority a ciele s ohľadom na svoje osobné schopnosti, záujmy a možnosti;
* ovládal zručnosť kultivovanej komunikácie a vzájomnej spolupráce;
* akceptoval rôzne typy ľudí, ich názory a prístupy k riešeniu problémov a rešpektoval práva každého človeka.

***Mediálna výchova***

Cieľom uplatňovania tejto prierezovej témy je prispieť k tomu, aby (si) žiak:

* uvedomil význam a vplyv médií vo svojom živote a v spoločnosti;
* využíval médiá zmysluplne;
* získal kritický odstup od mediálnych produktov/obsahov, rozpoznal mediálne spracovanú realitu;
* reflektoval pozitíva a negatíva využívania, vplyvu médií a ich produktov;
* osvojil zodpovedný prístup pri využívaní médií na komunikáciu a pri vytváraní vlastných mediálnych produktov;
* prehĺbil technické zručnosti potrebné pre používanie médií.

***Multikultúrna výchova***

Cieľom uplatňovania tejto prierezovej témy je prispieť k tomu, aby žiak:

* rozvíjal svoju kultúrnu identitu a interkultúrne kompetencie;
* akceptoval prirodzenú rozmanitosť spoločnosti, rešpektoval kultúrne, náboženské a iné odlišnosti ľudí a spoločenstiev;
* uplatňoval svoje práva a rešpektoval práva iných ľudí.

**Tematické celky**

Časovo-tematické plány zabezpečujú organizačnú (nie didaktickú) stránku výučby predmetu, a preto vychádzajú z tematických celkov.

1. Čítanie s porozumením – základy práce s textom
2. Čítanie s porozumením – jazykový a literárny text
3. Čítanie s porozumením – spoločenskovedný text
4. Čítanie s porozumením – prírodovedný a matematický text
5. Strojopis – zásady písania
6. Strojopis – nácvik písania všetkými desiatimi prstami
7. Strojopis – rozvoj zručnosti písania všetkými desiatimi prstami

Vyučovanie jednotlivých tematických celkov bude prebiehať nasledovne: vyučovacia hodina bude rozdelená na dve časti – 1. časť strojopis a 2. časť čítanie s porozumením.

**Vzdelávacie štandardy**

Didaktické plánovanie vychádza z týchto požiadaviek na výkon:

Verejná prezentácia textu, verejný prejav:

1. Pri ústnom prejave dodržiavať správne dýchanie, artikuláciu, spisovnú výslovnosť a správne uplatňovať suprasegmentálne javy.
2. Pri ústnom prejave primerane uplatňovať paraligválne javy.
3. Reprodukovať umelecký aj vecný text (doslovne, podrobne, stručne).

Pamäťové, klasifikačné a aplikačné zručnosti:

1. Zapamätať si potrebné fakty a definície a vedieť demonštrovať ich znalosť.
2. Vysvetliť podstatu osvojených javov a vzťahov medzi nimi.
3. Na základe indukcie a zovšeobecnenia odvodiť charakteristiky nových javov.
4. Usporiadať známe javy do tried a systémov.
5. Aplikovať jazykovedné vedomosti na vecné a umelecké texty.
6. Pri písomnom prejave aplikovať pravopisnú normu.

Analytické a syntetické zručnosti:

1. Uskutočniť jazykovú analýzu textu a vytvárať jazykové systémy.
2. Odlíšiť medzi sebou umelecký a vecný text.
3. Odlíšiť medzi sebou texty z hľadiska jazykového štýlu, slohových postupov a žánrov.

Tvorivé zručnosti:

1. Vytvoriť vlastný text na základe dodržania stanoveného žánru (slohového postupu, jazykového štýlu).
2. Ústne prezentovať vlastný text.
3. Vytvoriť pracovný list s otázkami zameranými na čítanie s porozumením.

Informačné zručnosti:

1. Používať jazykové slovníky a korigovať podľa nich vlastné texty.
2. Vyhľadávať, spracúvať a používať informácie z literárnych a neliterárnych prameňov.

Komunikačné zručnosti:

1. Adekvátne komunikovať s prihliadnutím na komunikačnú situáciu.
2. Neverbálne sa vyjadrovať a chápať neverbálnu komunikáciu.
3. Verejne prezentovať a obhájiť vlastný názor.

Zručnosť písať všetkými desiatimi prstami

1. Zvládnuť zásady a základy písania všetkými desiatimi prstami.
2. Vedieť prepísať jednoduchý text.
3. Vedieť prepísať náročnejší text.
4. Používať desať prstov pri práci s klávesnicou v každodennom živote.

**Rozpracované tematické celky**

1. **Čítanie s porozumením – základy práce s textom**

Žiak si osvojí zásady práce s textom, zásady čítania s porozumením.

Žiak si pripomenie dôležitosť zručnosti čítania s porozumením pre vyučovací proces, externé testovanie a praktický život.

1. **Čítanie s porozumením – jazykový a literárny text**

Žiak vie aplikovať zásady práce s textom, zásady čítania s porozumením.

Žiak vie formulovať otázky, vie zdôvodniť svoje odpovede, vie obhájiť svoje odpovede na základe postupov logického myslenia.

Žiak pracuje s textami z EČ MS zo SJL, z T9 SJL.

Žiak pracuje so známym/neznámym jazykovým a literárnym textom.

Žiak vypracuje pracovný list s publicistickým textom a navrhne otázky zamerané na čítanie s porozumením (výber odpovede, úlohy s krátkou odpoveďou).

1. **Čítanie s porozumením – spoločenskovedný text**

Žiak vie aplikovať zásady práce s textom, zásady čítania s porozumením.

Žiak vie pracovať s odbornými textami z dejepisu, občianskej náuky a geografie.

Žiak vie formulovať otázky, vie zdôvodniť svoje odpovede, vie obhájiť svoje odpovede na základe postupov logického myslenia.

Žiak pracuje s textami učebnicového a neučebnicového charakteru.

Žiak vypracuje pracovný list s historickým/geografickým textom a navrhne otázky zamerané na čítanie s porozumením (výber odpovede, úlohy s krátkou odpoveďou).

1. **Čítanie s porozumením – prírodovedný a matematický text**

Žiak vie aplikovať zásady práce s textom, zásady čítania s porozumením.

Žiak vie pracovať s odbornými textami z biológie, chémie, fyziky a matematiky.

Žiak vie pracovať s textami súvislými i nesúvislými.

Žiak vie formulovať otázky, vie zdôvodniť svoje odpovede, vie obhájiť svoje odpovede na základe postupov logického myslenia.

Žiak pracuje s textami učebnicového a neučebnicového charakteru.

Žiak vypracuje pracovný list s biologickým/chemickým/fyzikálnym/matematickým textom a navrhne otázky zamerané na čítanie s porozumením (výber odpovede, úlohy s krátkou odpoveďou).

1. **Strojopis – zásady písania**

Žiak si osvojí zásady písania na klávesnici všetkými desiatimi prstami (desaťprstová hmatová metóda).

Žiak chápe význam a podstatu desaťprstovej hmatovej metódy pre praktický školský život.

Žiak si osvojí základnú polohu prstov na strednom rade.

1. **Strojopis – nácvik písania všetkými desiatimi prstami**

Žiak si osvojí písanie na klávesnici na strednom, dolnom a hornom rade.

Žiak si osvojí písanie veľkých písmen na klávesnici.

1. **Strojopis – rozvoj zručnosti písania všetkými desiatimi prstami**

Žiak si osvojí písanie písmen a čísel na číselnom rade.

Žiak si osvojí písanie interpunkčných znamienok.

Žiak vie odpísať jednoduchý i zložitejší text všetkými desiatimi prstami.

**Vypracoval Mgr. Miroslav Marko**

**V Liptovskom Mikuláši 30. septembra 2015**